**Vara**

*Otilia Cazimir*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Apune soarele-n văpăi

Şi înserarea, ca un val,

Pe subt răchiţile din deal

Se lasă-n linişte pe văi.

Coboară-ncovoiat la pod

Un biet pescar, de pe Siret,

Şi-n umbra sură pier încet

Pescar, şi apă, şi năvod.

De jos, din ceaţa de pe prund,

Doi pescăruşi au apărut

Şi-n zbor îngemănat şi mut

Se duc spre bălţile din fund.

Închid pleoapele s-ascult…

De pacea largă legănat

Mi-adoarme sufletu-mpăcat.

Ca un copil ce-a plâns prea mult.